# hari-līlāmṛtam

vopadevena viracitam

(1)

### prathama-skandha-kathā-sāraḥ

śrīmad-bhāgavata-skandhādhyāyārthādi nirūpyate |

viduṣā vopadevena mantri-hemādri-tuṣṭaye ||1||

ānandasya harer līlāṁ vaktā bhāgavatāgamaḥ |

skandhair dvādaśabhiḥ śākhāḥ pratanvan dvija-sevitāḥ ||2||

sā ca dvitīya-daśame daśadhā darśitā yathā—

atra sargo visargaś ca sthānaṁ poṣaṇam ūtayaḥ ||3||

manvantareśānukathā nirodho muktir āśrayaḥ |

sargādayas tṛtīyādi-skhandeṣūktā daśa kramāt ||4||

śrotur vaktuś ca lakṣmādye dvitīye śravaṇe vidhiḥ |

itīdaṁ dvādaśa-skandhaṁ purāṇaṁ daśa-lakṣaṇam ||5||

prathame’ṣṭādaśādhyāyās tatra prakaraṇa-trayam |

tri-tri-dvādaśabhir lakṣya-hīna-madhyottamatvataḥ ||6||

śrotāraḥ śaunako vyāsaḥ parīkṣic cottamāḥ kramāt |

vaktāro’pi tathā sūto nāradaḥ śuka ity amī ||7||

vairāgyasya prakarṣeṇa prakarṣo’tra vivakṣitaḥ |

tal-lakṣaṇa-paraḥ śrotuṁ vaktuṁ cārhati saṁhitām ||8||

purāṇeṣv itihāsair hi lakṣaṇādi-nirūpaṇam |

vedaḥ purāṇaṁ kāvyaṁ ca prabhur mitraṁ priyeva ca |

bodhayantīti hi prāhus trivad bhāgavataṁ punaḥ ||9||

pañca praśnāḥ śaunakasya sūtasyātrottaraṁ triṣu ||10||

avatārapraśnayoś ca vyāsasyānirvṛtiḥ kramāt |

nāradasyātra hetūktiḥ pratītyarthaṁ svajanma ca ||11||

suptaghna-drauṇy-abhibhbhavas tad-astrāt pāṇḍavāvanam |

bhīṣmasya svapada-prāptiḥ kṛṣṇasya dvārakāgamaḥ ||12||

śrotuḥ parīkṣito janma dhṛtarāṣṭrasya nirgamaḥ |

kṛṣṇa-martya-tyāga-sūcā tataḥ pārthamahāpathaḥ ||13||

bhūdharmayoḥ kaler bhītis tatastrāṇaṁ parīkṣitā |

parīkṣito brahmaśāpaḥ prāyeṇa śukasaṅgamaḥ ||14||

ityaṣṭādaśabhiḥ pādair adhyāyārthāḥ kramātsmṛtaḥ |

svaparapratibandhonaṁ sphītaṁ rājyaṁ jahau nṛpaḥ ||15||

iti vairāgyadāḍhyoktyau proktā drauṇijayādayaḥ ||16||

śrī-bhāgavate prathama-skandhaḥ samāptaḥ ||

(2)

### dvitīya-skandha-kathā-sāraḥ

dvitīye śravaṇāṅgāni dhyānaṁ śraddhā vimarśanam |

dvi-dvi-ṣaḍbhir daśādhyāye dhyānaṁ sādhāraṇe hareḥ |

dehe’sādhāraṇe jīvaiḥ śraddhā śrotari vaktari ||1||

utpattau copapattau ca vimarśas tatra dehayoḥ |

utpattis trividhād yasya mūrtāmūrta-vibhedataḥ ||2||

upapattis tridhākṣepa-samādhāna-prayojanaiḥ |

trayāṇāṁ daśabhir bhedair ity adhyāyā daśa kramāt ||3||

śrī-bhāgavate dvitīya-skandhaḥ samāptaḥ ||

tṛtīya-skandha-kathāsāraḥ

tṛtīye tu trayastriṁśad-adhyāyāḥ sarga-varṇane |

sargaḥ kāraṇa-sambhūtir bhinnā sā yoga-sāṅkhyayoḥ ||1||

vidurāyoktavān yogaṁ maitreyo devahūtaye |

kapilaḥ sāṅkhyam ity etāv itihāsāv ihoditau ||2||

ūnaviṁśatir ādyo’tra caturbhir vidurāgamaḥ |

aṣṭabhiḥ sarga-vistāraḥ saptabhiḥ kroḍatā hareḥ ||3||

sargādhāra-dharoddhartur dvitīyas tu caturdaśa |

ekena tatra saṅkṣiptaḥ sargas tad-vistaroktaye ||4||

caturbhiḥ kapilotpattir navabhiḥ kapiloktayaḥ |

bandhubhiḥ kṣattur udvāsas taddhateḥ śrutir uddhavāt ||5||

kṛṣṇāvatārāvasater maitreyāt sva-hitasya ca |

sat trayoviṁśater janma sadbhir vyaktiḥ parātmanaḥ ||6||

samyagbuddhvā punaḥ praśnaḥ sadvyaktātpadmajodbhavaḥ |

padmajena stutis tasya sargāḥ kāloktaye daśa ||7||

kālāṁśāḥ paramāṇvādyā brahmaputrasamudbhavaḥ |

āvirbhāvo varāhasya garbhādhānaṁ ca daityayoḥ ||8||

śāpo munibhyo vaikuṇṭhe viṣṇūktebhyastvanugrahaḥ |

hiraṇyākṣasya sāmarthyaṁ varāheṇa ca saṅgaraḥ ||9||

vadhaś ca devastotreṣu kāraṇoktiḥ samāsataḥ |

kardamena harestoṣo devahūteḥ karagrahaḥ ||10||

tayor vicitrasambhogastābhyāṁ kapilajanma ca |

lakṣaṇaṁ bhagavadbhakteḥ saccaturviṁśates tathā ||11||

asatpuruṣayoścaiva jñānayogasya ca kramaḥ |

bhaktiyogasya kālāreḥ pāpāttāmasyadho gatiḥ ||12||

rājasyantaḥ puṇyapāpāt sāttvikyūrddhvaṁ ca puṇyataḥ |

devahūtivadātmāptiradhyāyārthā ime’ṅghribhiḥ ||13||

śrī-bhāgavate tṛtīya-skandhaḥ samāptaḥ ||

(4)

### caturtha-skandha-kathāsāraḥ

ekonatriṁśatā.adhyāyair visargasturya īritaḥ |

visargaḥ kāryasambhūtiḥ kāryaṁ buddhvā caturvidham ||1||

strī-bāla-prauḍha-vṛddhatvaiś catuṣprakaraṇī kṛtā |

satī-dhruva-pṛthu-prācīnetihāsais tad-uktaye ||2||

saptabhiś ca caturbhiś ca daśabhiś cāṣṭabhis tathā |

manu-kanyānvayaḥ satyai dviṣas tat-patitā tayoḥ ||3||

patyā niṣedhanaṁ satyā deha-tyāgaḥ pitur makhe |

gaṇair dakṣa-makha-dhvaṁso brahmaṇā rudra-sāntvanam ||4||

viṣṇunā yajña-saṁsiddhir dhruveṇārādhanaṁ hareḥ |

kāma-lābho dhruvasyāsmād yakṣāntād vāraṇaṁ manoḥ ||5||

viṣṇor dhruva-pada-prāptiḥ pṛthave vena-sambhavaḥ |

vena-bāhoḥ pṛthūtpattiḥ sūtādyaiḥ stavanaṁ pṛthoḥ ||6||

pṛthunā nigraho bhūmes tat-tad-dugdhasya dohanam |

jayo’śvamedhe śakrasya sākṣātkāro madhudviṣaḥ ||7||

sabhā-madhye svadharmoktiḥ kumārebhyaḥ parātma-dhīḥ |

tathā vane svadharmāptis tapaḥ pitre pracetasām ||8||

adhyātmoktir nāradenāsmai pāparddhis tāṁ vinātmanaḥ |

kālābhibhūtis tac-chakter muktir dvandva-viparyaye ||9||

purañjanādi-vyākhyānaṁ tapaḥ-siddhiḥ pracetasām |

dakṣam utpādya nirvāṇam adhyāyārtha-spṛśo’ṅghrayaḥ ||10||

upakramopasaṁhārau pracetobhis tadātmajaiḥ |

tathāpy adhyātma-pārokṣyāc chraiṣṭyaṁ prācīnabarhiṣaḥ ||11||

puṇyaṁ putrasya pitur apy antaḥkaraṇa-śuddhaye |

bhaved iti dyotayituṁ praceto-vṛtta-varṇanam ||12||

śrī-bhāgavate caturtha-skandhaḥ samāptaḥ ||

(5)

### pañcama-skandha-kathā-sāraḥ

pañcame sthānam adhyāyaiḥ ṣaḍviṁśatyā nirūpitam |

maryādā-pālanaṁ sthānaṁ tās tisro loka-bhedataḥ ||1||

lokāḥ kṣitir dyauḥ pātālaṁ priyavrata-tad-udbhavaiḥ |

kṣiter dvīpādi-maryādāḥ kṛtāḥ prāk tat-tad-anvayaḥ ||2||

evaṁ ca pañcadaśabhiḥ pañcabhiś ca tribhis tribhiḥ |

catuḥ-prakaraṇī proktā.adhyāyārthān kramataḥ śṛṇu ||3||

priyavratāgnīdhranābhiṣvekaika ṛṣabhe trayaḥ |

rājopadeṣṭṛmuktatvair bharate’ṣṭau prapautraje ||4||

puṇyaiṇasaṅgajaḍatāśibikoḍhiprakāśanaiḥ |

tattvākhyānabhavāraṇyatadvyākhyānaiḥ paro’nvaye ||5||

mervilāvṛtaṣaṭkadvivarṣadvīpaiś ca pañcakau |

divi kramāttrayaḥ sūryadhruvasūryāntaradhruvaḥ ||6||

pātālaśeṣanarakais trayo’dhobhuvane matāḥ |

śrī-bhāgavate pañcama-skandhaḥ samāptaḥ ||

### ṣaṣṭha-skandha-kathāsāraḥ

ṣaṣṭha ekonaviṁśatyā puṣṭiḥ sānugraho hareḥ |

karmaṇā yena yair yatra sthātavyaṁ tena tatra te ||1||

tiṣṭhantītīha maryādāpālanaṁ sthānamīritam |

kṛte’pi pātake yatra na pātaḥ pratyutonnatiḥ ||2||

sānugraho’jāmilasya bhuvīndrasya yathā divi |

tribhiḥ ṣoḍaśabhiścendrapāpaṁ ṣaṣṭāṣṭake dvike ||3||

viśvarūpasya vṛtrasya marutāṁ ca vadhāttridhā |

dakṣānvayastadutpattyai vaiśvarūpe trike’grime |

vṛtrāṣṭake catuṣke’ntye vṛtraprākcitraketutā ||4||

ajāmilāghanāśoktirvaiṣṇavair yāmyanigrahaḥ |

yamena sāntvanaṁ teṣāṁ dakṣeṇārādhanaṁ hareḥ ||5||

nāradātputranāśo’sya dauhitrādviśvarūpabhūḥ |

tasya devapurodhastvaṁ gurutvaṁ viṣṇuvarmaṇi ||6||

tadvadhāghādvṛtrabhayaṁ vṛtravāsavasaṅgaraḥ |

vṛtrabhaktirjñānaśauryaṁ vṛtrasya maraṇaṁ raṇe ||7||

vṛtrahatyāpratīkāraścitraketoḥ sutācchucaḥ |

bodho’ṅgironāradābhyāṁ vidyālābhaś ca nāradāt ||8||

gaurīśāpācca vṛtratvaṁ garbhe śakramarudbhidā |

vrataṁ ditikṛtaṁ putryaṁ pratyadhyāyamime’ṅghrayaḥ ||9||

śrī-bhāgavate ṣaṣṭha-skandhaḥ samāptaḥ ||

### saptama-skandha-kathā-sāraḥ

saptame pañcadaśabhir adhyāyair ūtivarṇanam |

ūtiḥ prākkarmajā kartā bhoktāsmītyādivāsanā ||1||

sā prahlādetihāsena daśādhyāyena darśitā |

svarūpataḥ kāraṇataḥ pañcādhyāyena karmaṇā ||2||

prahlādasya paro rāgo dveṣaḥ pitṛpitṛvyayoḥ |

viṣṇau tayor aviṣaye karmaṇo’surabhāvadāt ||3||

draṣṭumīśaṁ vihantuṁ tadvaikuṇṭhe kalahānmithaḥ |

catuḥsano hi prahlāda itarau vijayo jayaḥ ||4||

prāṅniṣkāmasakāmābhyāṁ bhaktibhyāṁ vāsanādvayam |

dvayor apyekaphalatā karmaṇo bhogataḥ kṣayāt ||5||

kumārair dvāḥsthayoḥ śāpo hiraṇyakaśipoḥ śucaḥ |

brahmaṇo varalābhaś ca prahlādasya ca sambhavaḥ ||6||

pitrā parīkṣaṇaṁ tasya bālānāṁ tena śikṣaṇam |

nāradoktānuvādaś ca hiraṇyakaśipor vadhaḥ ||7||

prahlādena nṛsiṁhelā tato’sya śivavadyaśaḥ |

sāmānyena sadācāras tathā triṣvāśrameṣu ca ||8||

parivrājakadharmāś ca mokṣadharmā gṛhāśrame |

śraddhādīni mumukṣūṇāṁ yāvadadhyāyamaṅghrayaḥ ||9||

śrī-bhāgavate saptama-skandhaḥ samāptaḥ ||

(8)

### aṣṭama-skandha-kathā-sāraḥ

manvantarārthamadhyāyāstrayoviṁśatiraṣṭame |

manvantarāṇi pratyekaṁ brahmāheṣu caturdaśa ||1||

catvāryādye’tra turyasthaṁ triṣu nāgendramokṣaṇam |

dve pañcame’tra ṣaṣṭhasthaṁ saptasvamṛtamanthanam ||2||

trayodaśe’ṣṭau navasu saptame balibandhanam |

trayoviṁśe matsyakathā ṣaṣṭhasaptamasandhigā ||3||

manvantaraṁ satāṁ dharmo manubhir yatprakāśyate |

smaraṇācaraṇākhyānaiḥ svaiḥ svaiḥ sarṣibhir antare ||4||

vipadyātmānamīśāne sampadyarthiṣu cārpayet |

ubhayatra pratijñātaṁ nirvahediti sa tridhā ||5||

gajendramokṣaṇe’mbhodhimanthane balibandhane |

sa vyaktastaṁ jhaṣo vetti tattvatastena tāḥ kathāḥ ||6||

grāhādbandho harer mokṣaḥ prāgjanmeti triko gaje |

mandarāso viṣagrāso hareḥ strītvaṁ sure sudhā ||7||

raṇaḥ sure jayaḥ śambhoḥ strīkṣetthaṁ saptako’rṇave |

baler jayo vrato dityā harer janmārthitā balau ||8||

baler ditsā harer vṛddhir nigrahānugrahau baleḥ |

prahlāda-sūktayaś caivam adhyāya-navako balau ||9||

śrī-bhāgavate aṣṭama-skandhaḥ samāptaḥ ||

(9)

### navama-skandha-kathā-sāraḥ

navame tu caturviṁśatyadhyāyīśānukīrtanam |

īśā bhūpatayas tatra rāmakṛṣṇādayaḥ svayam ||1||

itare tanniyogena tatkatheśānukīrtanam |

ilaḥ pṛṣadhraḥ śaryātirambarīṣo'javiprayoḥ ||2||

māndātā ca hariścandraḥ sagaro'tha bhagīrathaḥ |

rāmo rāṣṭrabhraṁśalābhau kuśo'tha mithileśvaraḥ ||3||

elo rāmo'rjunakṣatravadhayoḥ kṣatravṛdbhagaḥ |

yayāter bhuktimuktyośca pūrus triṣu yadur dvayoḥ ||4||

dauṣyantirantibhīṣmāṇāṁ prādhānyādvṛṣṇikṛṣṇayoḥ |

caturviṁśatirityete rājāno'dhyāyanāyakāḥ ||5||

rāmau yayātyambarīṣau catvāro'ṣṭau hi karmabhiḥ |

trayodaśaikādaśabhiḥ kramāttatrārkasomajāḥ ||6||

śrī-bhāgavate navama-skandhaḥ samāptaḥ ||

### daśama-skandha-kathā-sāraḥ

nirodho daśame skandhe navatyadhyāya īritaḥ |

nirodho nāma sṛṣṭānāṁ samāhāraścaturvidhaḥ ||1||

naimittikaḥ prākṛtiko brahmaṇo'nte dināyuṣoḥ |

nityaḥ pratikṣaṇaṁ muktirātyantika iti smṛtaḥ ||2||

naimittiko nirodho'nyo dharmaglāninimittikaḥ |

bhūmibhārāvatārākhyo yadarthaṁ janma māpateḥ ||3||

sa eṣa daśame prokto muktirekādaśe tataḥ |

trayo'nye dvādaśe śuddhaṁ nirūpayitumāśrayam ||4||

tasyāvatārāḥ kartāro haresteṣu mahattamaḥ |

kṛṣṇāvatārastasyātaścaritaṁ daśame matam ||5||

gokule mathurāyāṁ taddvārakāyāṁ kṛtaṁ tridhā |

catuścatvāriṁśitoktaṁ saptabhis tatparaiḥ kramāt ||6||

prākaṭyabālyapaugaṇḍakaiśoraprauḍhibhedataḥ |

pañcadhā gokulakṛtaṁ tacca kaṁsavadhābhidham ||7||

caturbhir daśabhiḥ śakraiḥ saptabhir navabhiḥ kramāt |

kaṁsabhīrbhāvinaḥ kṛṣṇāddevakyāṁ tasya sambhavaḥ ||8||

jatasya gokulaprāptirnidroktātkaṁsabhīḥ punaḥ |

vraje janmotsavastasya tenātho pūtanāvadhaḥ ||9||

anastṛṇāvarttabhaṅgastasya nāmāni cāpalam |

dāmodaratvamaṭanaṁ yamalārjunabhañjanam ||10||

vadhaś ca vatsabakayos tathāghāsurabhoginaḥ |

vatsacorabrahmamoho brahmaṇā stavanaṁ hareḥ ||11||

rāmeṇa dhenukavadhaḥ kāliyasya svayaṁ damaḥ |

vrajasya rakṣaṇaṁ dāvātprālambo halinā vadhaḥ ||12||

dāvādgotrāṇamaiṣīke prāvṛṭśaradṛtuśriyau |

gopyānando veṇuravād gopīnāmambikārcane ||13||

yajvapatnīprasādaś ca bhaṅga indramakhasya ca |

govardhanasyoddharaṇaṁ gopīnāṁ devatāmatiḥ ||14||

kṛṣṇābhiṣeko godevair varuṇānnandamokṣaṇam |

sambhogo niśi gopībhir vipralambo lasadvane ||15||

gopīvirahagītāni tābhiḥ sañjalpanaṁ hareḥ |

rāsakrīḍā ca lalitā mokṣo vidyādhrayakṣayoḥ ||16||

vrajasthagopikāgītaṁ hate'riṣṭe ca kaṁsabhīḥ |

keśivyomavadhaścaivākrūrayānaṁ vrajaṁ prati ||17||

mathurākṛṣṇayānaṁ cākrūreṇāśu hareḥ stutiḥ |

kṛṣṇasya mathurālokaḥ kaṁsamallaraṇodyamaḥ ||18||

kṛṣṇena mallahananaṁ hate kaṁse surotsavaḥ |

catuścatvāriṁśadime'dhyāyāḥ kaṁsavadhe'ṅghribhiḥ ||19||

kṛṣṇasya vidyopādānamuddhavasya vrajāgamaḥ |

āśvāsanaṁ ca gopīnāṁ kubjākrūrapriyaṁ hareḥ ||20||

saṅgo'krūrasya gurubhir jarāsandhaparābhavaḥ |

yavanasya vadho'dhyāyaiḥ saptabhir māthuraṁ yaśaḥ ||21||

kṛṣṇe'bhilāṣo rukmiṇyā rukmiṇīharaṇaṁ hareḥ |

rukmiṇaś ca parābhūtiḥ pradyumnācchambarakṣayaḥ ||22||

syamantakasyāharaṇaṁ satyabhāmāsamudvahaḥ |

kālindyādivivāhaś ca bhaumaṁ hatvā drumāhṛtiḥ ||23||

rukmiṇyāṁ narma rahasi rukmyanto napturudvahe |

bāṇena bandhanaṁ napturbāṇasya hariṇā jayaḥ ||24||

nṛgasya saraṭatvānto halinā yamunābhidā |

kāśīśapauṇḍrakavadho rāmeṇa dvividakṣayaḥ ||25||

parābhavaḥ kurūṇāṁ ca harer gārhasthyamadbhutam |

jarāsandhavadhe mantro yudhiṣṭhirasamāgamaḥ ||26||

jarāsandhavadho bhīmāddigjayaścārjunādibhiḥ |

śiśupālavadho yajñe duryodhanaparābhavaḥ ||27||

sālvasya yuddhaṁ yadubhiḥ sālvasya hariṇā vadhaḥ |

dantavaktrasya sūtānto valvalāntaś ca sīriṇā ||28||

śrīdāmakṛṣṇasañjalpaḥ śrīdāmnaḥ sampadadbhutā |

suhṛtsaṅgaḥ kurukṣetre kṛṣṇodvāhādivarṇanam ||29||

vasudevasya yajñaś ca mṛtaputrapradarśanam |

śrutadevasya cātithyaṁ vedastutinirūpaṇanam ||30||

devatrayavibhāgaś ca dvijaputrāhṛtis tathā |

kṛṣṇakīrtyupasaṁhāra itīdaṁ dvārakākṛtam ||31||

ūnacatvāriṁśitoktam adhyāyaiḥ pāda-varṇitaiḥ ||

śrī-bhāgavate daśama-skandhaḥ samāptaḥ ||

(11)

### ekādaśa-skandha-kathā-sāraḥ

muktir ekādaśa-skandhe'dhyāyaikatriṁśatoditā |

tatra karmajñānaniṣṭhābhedātprakaraṇadvayam ||1||

pañcādhyāyāstayor ādyaṁ tatrādye yugapatkṣayaḥ |

viṣṇugupte yadukule vipraśāpādviraktaye ||2||

dvau catuṣṭayameko dvau praśnāḥ śeṣeṣu sottarāḥ |

jñātuṁ bhāgavatāndharmān puṁso māyāṁ tadatyayam ||3||

brahmakarmāvatārālimabhaktāptiṁ yugasthitim |

nava praśnānnimiścakre tānācakhyurnavārṣabhāḥ ||4||

sarvakarmārpaṇaṁ viṣṇau rāgadveṣavivarjitāḥ |

mithyārthadarśanāsaktirviparyayavimarśanam ||5||

sarvatrānugataṁ śuddhaṁ vedatantrācyutārcanam |

puruṣādivapurlīlā kālacakraparibhramaḥ ||6||

dhyānaṁ yogo'rcanaṁ stotramuttarāṇi navāṅghribhiḥ |

dharme bhāgavate'bhyāsaḥ puṁbhir bhāgavataiḥ saha ||7||

jitamāyasya dhāma svamāroḍhuṁ bhūmikottarā |

māyājayo'dharā bhaktirjñānkarmasamuccayāt ||8||

avatārakathāto'taḥ kāmyatyāgeśakīrtane |

iti bhūmeścatasṛbhir adhyāyānāṁ catuṣṭayam ||9||

vasudevāya jāyanteyopākhyānamidaṁ jagau |

mumukṣave dvāravatyāṁ nāradastadgṛhāgataḥ ||10||

viṣṇor abhyarthanā devaiḥ svarvasetyuddhavena ca |

svadhāma naya metyūce ṣaṣṭhe saṁvādakāraṇam ||11||

caturddhā trīs tathaikaṁ dvau dvāvekaṁ caikakaṁ dvidhā |

dvau dvidhā trīṁścaturddhaikamekamekaṁ ca sottarān|| 12||

praśnān śeṣeṣu hitvāntyau mamāhaṁlayadarśanau |

saṅgatyāga upāyasya satsaṅgāsaṅgayoḥ satām |

bhakter jīvasya viṣayāsaktau dṛṣṭe'pi dūṣaṇe ||13||

hetor haṁsasanandādisaṁvādasyottamasya ca |

śreyassu dhyānayogasya siddhīnāṁ ca vibhūtivat ||14||

varṇāśramādidharmasya jñānādīnāṁ yamādivat |

guṇadoṣāpavādasya tattvasaṅkhyāvyavasthiteḥ ||15||

kṣetrakṣetrajñabhedasya dehayogaviyogayoḥ |

abhimānanivṛtteś ca kriyāyogasya saṁsṛtau ||16||

adhiṣṭhānasya bhakteś ca parasyāḥ sambubhutsayā |

praśnāndvāviṁśatiṁ cakre kṛṣṇaṁ pratyuddhavaḥ kramāt ||17||

heyopādeyanirdhāraḥ svāpne suptaprabuddhavat |

mithaḥ kṛṣṇakathāsaktāḥ premnaiva haridāstā ||18||

svasṛṣṭānupraviṣṭo'sau rajaḥsammiśrasattvatā |

guṇacittobhayatyāgo bhaktiravyabhicārataḥ ||19||

arūpacintanaṁ rūpair dhyātṛdhyeyasamānatā |

tatra tatrotkaṭaṁ sattvaṁ karmatyāgaḥ śanaiḥśanaiḥ ||20||

dve heye dve upādeye guṇadoṣāvabhidbhidau |

karmaṇi jñānabhaktyor na sā sā saṅkhyāprakalpanāt ||21||

svataḥ siddhaḥ pumānnānyanmanogantrabhimānyajaḥ |

manaḥśatrujayaḥ samyak pratimādiṣvajārcanam ||22||

pumānprakṛtyopagūḍho viśvamūrtīśapūjanam |

pādair dvāviṁśatirviṣṇor uttarāṇyuddhavaṁ prati ||23||

gurubhiḥ pañcaviṁśatyā lokatattvaparīkṣaṇe |

hīnamadhyottamair aṣṭanavāṣṭābhis tridhaikadhā ||24||

ātmatattvaparīkṣāyāṁ caturdhetyādyamuttaram |

ṛṇyanṛṇyāśramadvandvabhedena dvādaśaṁ dvidhā ||25||

vyavastheti tathā vedo'pītipañcadaśaṁ dvidhā |

bhikṣugītasya sāṅkhyasya guṇalakṣyailagītayoḥ ||26||

uktyoktaṁ manaso'ritvaṁ balaṁ bhedo raṇe jayaḥ |

ūnaviṁśaṁ caturdhaiva caturbhir dvādaśottaraiḥ ||27||

pañca dvādaśabhiḥ ṣaḍbhiḥ ṣaṭ trayoviṁśatis tataḥ |

niḥsaṅgatve guṇatyāge bhaktidārḍhye'pakarmaṇi ||28||

tattvajñāne copayogāttridvidvidvitrimelanam |

taddhetuṣvapi niṣkampo niḥsaṅgo'cchedalepakaḥ ||29||

viśodhako malatyāgī tyakto vikriyayā'bhidaḥ ||30||

niḥsneho diṣṭabhukkṣobhahīno rūpāpralobhitaḥ |

sāragrāhyasparśamūḍho nirlobho gītyavañcitaḥ ||31||

rasāmūḍho vimuktāśo parigrāhyabhimānamuk|

eka ekamanā guptasiddhaukā dhṛtaniścayaḥ ||32||

īśasyaikasya kartṛtve dhyāturdhyeyātmanā sthitau |

dehāsvatve ca puruṣaḥ kriyate gurubhiḥ kramāt ||33||

pṛthivī vāyurākāśamāpo'gniścandramā raviḥ |

kapoto'jagaraḥ sindhuḥ pataṅgo madhukṛdgajaḥ ||34||

madhuhā hariṇo mīnaḥ piṅgalā kuraro'rbhakaḥ |

kumārī śarakṛtsarpa ūrṇanābhiḥ supeśakṛt ||35||

ete me guravo rājaṁścaturviṁśatirāśritāḥ |

upāyatve'ntaraṅgāste kramāttriskandhatā tataḥ ||36||

dehasya pṛthaguddeśaḥ śraiṣṭhyāannediṣṭhatākṛtāt ||37||

svottarātpṛthaguddiṣṭau dvitīyaikonaviṁśakau |

prāguttareṇāpi yogamiha bodhayituṁ tayoḥ ||38||

prathamaḥ pañcamaḥ ṣaṣṭho daśamo'tha trayodaśaḥ |

ekaviṁśa iti praśnāḥ ṣaḍutthāpanapūrvakāḥ ||39||

niḥsaṅgatā kathaṁ kīdṛk tannirvāhaś ca yair yathā |

bhakter yo viṣayastasminsatyanyasmin ratiḥ katham ||40||

sā kathaṁ bhaktitulyaṁ kiṁ kathaṁ bhaktirguṇojjhite |

yair yaiḥ kāmārthadharmeṣu yair mokṣe'ntarbahirbhavaiḥ ||41||

te kīdṛśāḥ śrutirbhaktiparā ca smṛtayaḥ katham |

kīdṛgbhaktaḥ kathaṁ dausthyamabhimānakṣayaḥ katham ||42||

kiṁ karmajñānabhaktīnāṁ sūcitānāṁ punaḥ punaḥ |

sarvopadeśasārāṇāṁ svarūpamiti saṅgatiḥ ||43||

śrī-bhāgavate ekādaśa-skandhaḥ samāptaḥ ||

(12)

### dvādaśa-skandha-kathā-sāraḥ

āśrayo dvādaśa-skandhe trayodaśabhir īritaḥ |

āśrayaś ca paraṁ brahma paramātmā ramāpatiḥ ||1||

yataḥ prapañcadhīs tatra sarpe sragdhīrivāśritā |

upādeyānupādeyāvāśrayāśrayiṇau ca tau ||2||

ataścaturbhir adhyāyair anupādeyatoditā |

uttarottaraduḥsthatvātsthāpakānāṁ sthiter api ||3||

yuge yuge'nyathābhāvātkālagras tatayā tathā |

upādeyatvamekena parīkṣitphaladarśanāt ||4||

śravaṇaṁ mananaṁ dhyānaṁ cetyupādānahetavaḥ |

tatra śravaṇasiddhyarthaṁ dvābhyāṁ śabdasya sambhavaḥ ||5||

vedopavedabhinnasya mārkaṇḍeyakathā tribhiḥ |

viṣṇumāyāśivekṣābhir bhinnā mananasiddhaye ||6||

mūrtes tattvaṁ sūryagatvamekena jñānasiddhaye |

purāṇārthopasaṁhāra ekenaikena tadbhidā ||7||

aṣṭādaśa daśa triṁśat tryadhikā navaviṁśatiḥ |

ṣaḍviṁśatirdaśa navapañcabhir viṁśatis tribhiḥ ||8||

caturbhiścātha navatirekatriṁśattrayodaśa |

iti bhāgavate'dhyāyā ekatriṁśacchatatrayam ||9||

ekādiniyamenaitānabhyasecchaktito'nvaham |

vaktā śrotaryatha śrotā vaktaryanyatra cintakaḥ ||10||

śāstre skandhe prakaraṇe'dhyāye vākye pade'kṣare |

gurūpadiṣṭo yo'rthastaṁ vimṛśanviṣṇutatparaḥ ||11||

ekaṁ tejas tridhā yadvat sūrya-maṇḍala-raśmibhiḥ |

ekaṁ brahma tathā tadvad viṣṇu-māyātmabhir matam ||12||

maṇḍalān nirgate sūrye'nekatvaṁ raśmitā yathā |

māyāyā nirgate viṣṇau tathā'nekatvam ātmatā ||13||

yathā nayana-sambandhād draṣṭāro raśmayo raveḥ |

tathā jñātāra ātmāno deha-sambandhato hareḥ ||14||

viśeṣas tu yathātmānaś cetanatvād upāsate |

viṣṇuṁ māyāntara-prāpta-duravasthā-nivṛttaye ||15||

upāsanaṁ karma-bhakti-jñāna-yogais tridhā kramāt |

yeṣāṁ dhīr viṣaye'doṣā sa-doṣā naiva taiḥ kṛtam ||16||

karmārpaṇaṁ viṣṇau viṣṇor vārtā parasparam |

vijane cintanaṁ viṣṇor yogānāṁ lakṣaṇaṁ kramāt ||17||

iti bhāgavatasyānukramaṇī ramaṇī kṛtā |

viduṣā vopadevena vidvat-keśava-sūnunā ||18||

hari-līleti nāmeyaṁ hari-bhaktair vilokyatām |

asyā vilokanād eva harau bhaktir vivardhate ||19||

śrī-bhāgavate mahā-purāṇe vopadeva-viracitā ||